
NR. SC2020- 19704 /27.08.2020


RAPORT DE SPECIALITATE

privind  aprobarea suplimentării Agendei manifestărilor culturale din anul 2020
 a Casei de Cultură a Municipiului Timişoara aprobată prin HCLMT nr. 212/04.06.2020

 Consiliul Local al Municipiului Timişoara


Având în vedere Referatul de aprobare  nr SC2020-19704/27.08.2020 al Primarului Municipiului Timișoara și Proiectul de hotărâre privind aprobarea  suplimentării Agendei manifestărilor culturale din anul 2020 a Casei de Cultură a Municipiului Timişoara, astfel cum aceasta a fost aprobată prin Hotărârea Consiliului Local al municipiului Timișoara nr. 212/04.06.2020,
Facem următoarele precizări:

Casa de Cultură a Municipiului Timişoara a luat fiinţă conform HCL 173 din 30.06 1998 şi este o institutie  publică de cultură, care funcţioneza sub autoritatea Consiliului Local al Municipiului Timişoara, fiind finanţată din venituri proprii şi din alocatii de la bugetul local, de la capitolul Cultură. Agenda culturală a Casei de Cultură, care conţine toate evenimentele importante şi de tradiţie ale oraşului, se votează anual de către Consiliul Local al municipiului Timişoara. 
	 
	Prin hotărârea Consiliului Local al Municipiului Timișoara nr. 212/04.06.2020 au fost aprobate  actiunile devenite deja tradiţie în oraşul nostru, dintre care enumerăm: Festivalul Bega Bulevard, Festivalul Minorităţilor şi Gastronomiei, Festivalul Inimilor, 3 August - Ziua Timişoarei, Festivalul de Operă şi Operetă din Parcul Rozelor, Film pentru Timişoara, Ruga Timişoarei, Festivalul Baroc, Târgul de Iarnă şi Sărbătorile Crăciunului, Gala Excelenţei Timişorene, Revelion 2020, dar şi alte acţiuni şi evenimente noi.
Întrucât starea de alertă a fost prelungită, împiedicând derularea unor acțiuni precum ,,Festivalul Inimilor”, ,,Ruga Timișoarei” și pentru că au fost redimensionate cheltuielile pentru celelalte evenimente aprobate si derulate în concordanță un numărul de spectatori permis de lege, s-au creat economii din fondurile alocate. În aceste condiții, avem în vedere aprobarea unor acțiuni noi care se pot derula în acest moment cu respectarea cerințelor prevăzute de lege în cazul desfășurării evenimentelor culturale pe durata  stării de alertă.
Astfel, se apreciază necesară asigurarea continuității unui eveniment de tradiție (Festivalul- Concurs Național de Romanțe,,Roze pe Bega”),  susținerea unor noi forme de promovare (Promovarea Timișoarei prin producții cinematografice), precum și ,,Sprijinirea vieții academice, culturale și științifice a Municipiului Timișoara” , prin suplimentarea sumei aprobate pentru realizarea  manifestărilor culturale cuprinse în anexa la prezenta. 
Tinându-se cont de prevederile art. 20 şi art. 21, alin. 1, lit. (a) şi lit. (b) din Ordonanţa nr. 21/31.01.2007 privind instituţiile şi companiile de spectacole sau concerte, precum şi desfăşurarea activităţii de impresariat artistic, potrivit căreia: “ (1) Finanţarea cheltuielilor necesare funcţionării instituţiilor de spectacole sau concerte se realizează astfel:
    a) cheltuielile necesare realizării programului minimal anual prevăzut în contractul de management se acoperă integral din subvenţii acordate de la bugetul de stat sau de la bugetele locale, după caz;
    b) cheltuielile necesare realizării proiectelor, altele decât cele din programul minimal, se acoperă din venituri proprii, din subvenţii acordate de la bugetul de stat sau de la bugetele locale, după caz, precum şi din alte surse;”; 
Având în vedere prevederile art. 129 alin. 1 și art. 129 alin. 2 lit. d) coroborat cu alin. 7 lit. d) și e) din OUG nr. 57/2019 privind Codul Administrativ,
În considerarea OUG nr. 51 din 11 august 1998 (*actualizată*)privind îmbunătăţirea sistemului de finanţare a programelor, proiectelor şi acţiunilor culturale**) şi potrivit Ordonanţei nr. 9/23.01.1996 privind îmbunătăţirea sistemului de finanţare a instituţiilor publice de cultură finanţate din venituri proprii şi suvenţii acordate de la bugetul de stat sau de la bugetele locale, 
Având în vedere dispozițiile Legii nr. 273/ din 29.06.2006 privind finanţele publice locale, finanțarea acțiunilor suplimentare se va realiza în aceleași condiții cu cele aprobate prin Agenda manifestărilor culturale pe anul 2020, din cap. 67.02. "Cultură, recreere şi religie", cuprinsă în bugetul local al Municipiului Timişoara, aprobat prin HCL nr. 70/28.02.2020 privind aprobarea bugetului local al Municipiului Timisoara pe anul 2020 și rectificat prin HCL 186/18.05.2020.

	Detalii referitoare la manifestările ce urmează a fi incluse în Agenda Casei de Cultură a municipiului care se vor derula pe parcursul anului 2020, după aprobarea acestora de către autoritatea deliberativă, sunt prezentate în anexă la prezenta. 

 Prin urmare,

Având în vedere cele menţionate mai sus, 

PROPUNEM:

Emiterea unei hotărâri a Consiliului Local al Municipiului Timişoara prin care să se aprobe:

1. Aprobarea suplimentării acţiunilor cuprinse în Agenda manifestărilor culturale din anul 2020 a Casei de Cultură a Municipiului Timişoara, conform Anexei care va face parte integrantă din hotărâre;

2. Finanţarea se face din cap. 67.02. "Cultură, recreere şi religie", pentru manifestările culturale ale Casei de Cultură a Municipiului Timişoara, prevăzute în Anexa, care va fi parte integranta din HCL;
Justificarea şi decontarea cheltuielilor ocazionate de organizarea acestor manifestări se vor realiza numai pe bază de acte doveditoare, conform legii si in limita bugetului aprobat.


Anexăm toate documentele depuse pentru susţinerea acestui proiect de hotărâre. 

